

**ΙΛΧΑΝ ΑΧΜΕΤ**

Βουλευτής Ροδόπης-

ΠΑ.ΣΟ.Κ.- Κίνημα Αλλαγής

Αθήνα 17-7-2025

Δύο χρόνια μετά τις πυρκαγιές του 2023 και μετά από μήνες στα συρτάρια των υπουργείων και αφού κατατέθηκε η επίκαιρη ερώτηση του Ιλχάν Αχμέτ

**Υπογράφεται και προωθείται για να πάρει ΦΕΚ η ΚΥΑ για τις αποζημιώσεις από τις πυρκαγιές 21 έως 25 Αυγούστου σε οικισμούς της Ροδόπης**

**Ιλχάν Αχμέτ:** «Επιστρέφω από την Αθήνα με την ΚΥΑ αλλά για την Θράκη τίποτα δεν είναι αυτονόητο! Κανονικά η επίκαιρη ερώτηση την Δευτέρα στην Ολομέλεια της Βουλής για να καταδειχθούν τα κυβερνητικά ελλείμματα και οι καθυστερήσεις που ζημιώνουν την Θράκη»

**162.000** ευρώ αποζημιώσεις για τους δικαιούχους της Ροδόπης αφού πρώτα γίνουν οι απαραίτητοι υπηρεσιακοί έλεγχοι των στοιχείων

Χρειάστηκε να κατατεθεί η επίκαιρη ερώτηση του βουλευτή Ροδόπης Ιλχάν Αχμέτ με αριθμό πρωτοκόλλου **1212,** προκειμένου να ξεπαγώσει η διαδικασία υπογραφής της Κοινής Υπουργικής Απόφασης μετά από δύο ολόκληρα χρόνια από τις πυρκαγιές της 21ης έως 25ης Αυγούστου του 2023 και η οποία παρέμενε στα συρτάρια του Υπουργείου Κλιματικής Κρίσης και Πολιτικής Προστασίας επί μήνες.

Εστάλη για υπογραφή στις 3 Ιουλίου 2025 και τελικώς προωθήθηκε για να πάρει ΦΕΚ μόλις χθες!

Αφορά τον **«Καθορισμό επιχορήγησης των πληγέντων αγροτικών εκμεταλλεύσεων από τις πυρκαγιές 21 έως 25 Αυγούστου 2023 σε περιοχές της Περιφερειακής Ενότητας Ροδόπης της Περιφέρειας Ανατολικής Μακεδονίας και Θράκης»**.

Με την ΚΥΑ αυτή με την οποία επέστρεψε στις αποσκευές του χθες από την Αθήνα ο κ. Ιλχάν Αχμέτ, παρέχεται επιχορήγηση για την αντιμετώπιση των ζημιών που προκλήθηκαν από τις πυρκαγιές 21 ως 25 Αυγούστου 2023 σε περιοχές της Περιφερειακής Ενότητας Ροδόπης της Περιφέρειας Ανατολικής Μακεδονίας και Θράκης.

Η επιχορήγηση παρέχεται για την αντιμετώπιση ζημιών των αγροτικών εκμεταλλεύσεων (κατ’ επάγγελμα αγροτών και των κατόχων αγροτικών εκμεταλλεύσεων), οι οποίες έχουν καταγραφεί από την αρμόδια Επιτροπή Κρατικής Αρωγής της Περιφέρειας, σύμφωνα με το υπό στοιχείο 31 έγγραφο του προοιμίου και καλύπτει στοιχεία ενεργητικού, όπως εξοπλισμό, πρώτες ύλες, εμπορεύματα, φορτηγά αυτοκίνητα δημόσιας και ιδιωτικής χρήσης, μέσα παραγωγής, συμπεριλαμβανομένου του εγγείου κεφαλαίου και αποθηκευμένα προϊόντα, τα οποία κατεγράφησαν ως κατεστραμμένα.

Η επιχορήγηση συνίσταται σε δωρεάν χρηματική ενίσχυση του Δημοσίου και είναι ίση με: α) το 70% του συνόλου της κατά περίπτωση εκτιμηθείσας ζημίας, από την αρμόδια επιτροπή κρατικής αρωγής της Περιφέρειας, για κατ’ επάγγελμα αγρότες, όπως αυτοί προσδιορίζονται από το Μητρώο Αγροτών και Αγροτικών Εκμεταλλεύσεων (ΜΑΑΕ) του Υπουργείου Αγροτικής Ανάπτυξης και Τροφίμων, με ανώτατο όριο το ποσό των πεντακοσίων χιλιάδων (500.000) ευρώ ανά δικαιούχο για το σύνολο των επιχορηγήσεων που θα χορηγηθούν ή β) το 35% του συνόλου της κατά περίπτωση εκτιμηθείσας ζημίας, από την αρμόδια επιτροπή κρατικής αρωγής της Περιφέρειας, για τους μη κατ’ επάγγελμα αγρότες - κατόχους αγροτικών εκμεταλλεύσεων, όπως αυτοί προσδιορίζονται από το ΜΑΑΕ του Υπουργείου Αγροτικής Ανάπτυξης.

Το συνολικό ποσό που αφορά τους δικαιούχους της Π.Ε. Ροδόπης ανέρχεται στα 161.975 ευρώ από τον προϋπολογισμό των Δημοσίων Επενδύσεων και το προσεχές χρονικό διάστημα οι αρμόδιες υπηρεσίες της Περιφέρειας ΑΜ-Θ κάνοντας τις απαραίτητες διασταυρώσεις των στοιχείων που κατατέθηκαν από τους πληγέντες, θα προχωρήσουν στην καταβολή των αποζημιώσεων.

Ο κ. Αχμέτ σε δήλωσή του τονίζει ότι στην Θράκη θα πρέπει κανείς να αγωνίζεται διπλά προκειμένου να φέρνει τα αυτονόητα αποτελέσματα για τους πολίτες της, επισημαίνοντας ταυτόχρονα, ότι η επίκαιρη ερώτηση του θα απαντηθεί κανονικά την προσεχή Δευτέρα στην Ολομέλεια της Βουλής από τον υπουργό Κλιματικής Κρίσης στο πλαίσιο του κοινοβουλευτικού ελέγχου, προκειμένου να καταδειχθούν ακριβώς οι υστερήσεις, οι αβελτηρίες και οι καθυστερήσεις που αφορούν στην υλοποίηση κυβερνητικών πολιτικών και αποφάσεων για την περιοχή της Θράκης.